# Astronómia:Novinky (2006)

### Z Wikipédie

## [úprava] 2006

január | február | marec | apríl | máj | jún | júl | august september | október | november december

## [úprava] 12/2006

- 18. december: Z japonského kozmodrómu Tangašima o 6:32 UTC odštartovala nosná raketa H-2A v najvýkonnejšej konfigurácii a na prechodovú obežnú dráhu ku geostacionárnej vyniesla telekomunikačnú a technologickú družicu ETS-8. (Spaceflight Now)

- 16. december: Po siedmych rokoch znova odštartovala raketa z kozmodrómu Mid-Atlantic Regional Spaceport na ostrově Wallops. O 12:00 UTC sa od zeme odlepila nosná raketa Minotaur s vojenskou testovacou družicou TacSat-2 a družicou GeneSat-1 určenou na biologické experimenty. (Spaceflight Now)

- 14. december: Z kozmodrómu Vandenberg o 21:00 UTC odštartovala nosná raketa Delta 2 a na obežnú dráhu vyniesla družicu NRO L-21, ktorá bude po úspešnom navedení premenovaná na USA-193. (Spaceflight Now)

- 11. december: Z kazašského kozmodrómu Bajkonur o 23:28 UTC odštartovala nosná raketa Proton M horným stupňom Breeze M a na prechodovú dráhu ku geostacionárnej vyniesla malajskú telekomunikačnú družicu MEASAT-3. (Space.com)

- 10. december: Zo štartovacej rampy 39b Kennedyho vesmírneho strediska na Floride o 1:47:35 UTC odštartoval raketoplán Discovery so siedmymi astronautmi na palube. Cieľom jeho misie STS-116 je pripojiť k ISS segment P5 a výmena stáleho člena posádky ISS. (Space.com)

- 8. december: Z kozmodrómu Kourou o 22:08 UTC odštartovala nosná raketa Ariane 5 a na prechodovú obežnú dráhu vyniesla telekomunikačné družice WildBlue-1 a Americom-18. (Spaceflight Now)

- 8. december: Z čínskeho kozmodrómu Xichang o 0:53 UTC odštartovala nosná raketa CZ-3A a na prechodovú obežnú dráhu k geostacionárnej vyniesla druhú čínsku meteorologickú družicu Fengyun-2D. (Xinhuanet.com)

- 6. december: Americká NASA oznámila, že po niekoľkoročnom pozorovaní objavila zreteľné náznaky existencie tečúcej vody na Marse. Snímky zo sondy Mars Global Surveyor ukazujú v dvoch šikmých ryhách na povrchu planéty usadeniny, ktoré tam v uplynulých siedmich rokoch pravdepodobne priniesla voda. (Space.com)

- 5. december: Americká NASA oznámila plán, podľa ktorého sa od roku 2020 začne budovať na južnom póle Mesiaca kolónia, odkiaľ by sa dal robiť presnejší výskum slnečnej sústavy. Projekt je naplánovaný ako dlhodobý spoločný program 14 svetových vesmírnych agentúr. (Space.com)

## [úprava] 11/2006

- 30. november: Na vysunutom pracovisku Humenskej hvezdárne v Kolonickom sedle sa v dňoch od 30. novembra do 2. decembra uskutočnil Medzinárodný seminár o pozorovaní premenných hviezd pod názvom Kolos 2006 s bohatou účasťou zahraničných hosti z Ukrajiny,Ruska,Česka, Poľska a Slovenska. Súčasťou podujatia bolo pokrstenie najväčšieho ďalekohľadu na Slovensku.

- 29. november: NASA určila štart raketoplánu Discovery pre misiu STS-116 na 7. decembra 2006. (Space.com)

- 17. november: Z kozmodrómu Cape Canaveral Air Force Station o 19:12 UTC odštartovala nosná raketa Delta 2 s navigačnou družicou GPS 2R-M3, modernizovanou družicou systému GPS. (Space.com)

- 10. november: NASA oznámila stratu spojenia s kozmickou sondou Mars Global Surveyor, ktorá od roku 1999 zbiera údaje z obežnej dráhy okolo Marsu. (Space.com)

- 9. november: Indická kozmická agentúra oznámila plány na vlastný pilotovaný kozmický program. Ak projekt vo výške 2,2 miliardy dolárov schváli vláda, prvý indický kozmonaut vo vlastnej indickej lodi mohol letieť v roku 2014. (Space.com)

- 8. november: Z kazašského kozmodrómu Bajkonur o 20:01 UTC odštartovala nosná raketa Proton M a na prechodovú dráhu ku geostacionárnej vyniesla telekomunikačnú družicu ARABSAT-4B (BADR 4). (Spaceflight Now)

- 8. november: Prechod Merkúra cez slnečný kotúč viditeľný zo západného pobrežia Spojených štátov a východného pobrežia Austrálie a Nového Zélandu. (Space.com)

- 4. november: Zo štartovacieho komplexu SLC-6 na kozmodróme Vandenberg o 13:53 UTC odštartovala nosná raketa Delta 4M s vojenskou meteorologickou družicou DMSP 5D-3 F-17. (Spaceflight Now)

## [úprava] 10/2006

- 31. október: Kozmickej sonde Deep Impact, ktorá úspešne zvládla odobratie vzoriek z chvostu kométy 9P/Tempel 1, NASA pridelila nový cieľ, a to kométu 85P/Boethin. (Space.com)

- 31. október: NASA naplánovala poslednú servisnú misiu k Hubblovmu teleskopu na máj roku 2008. Celá misia by mala stáť okolo 900 miliónov USD. (Space.com)

- 30. október: Z plávajúcej plošiny Odyssey ukotvenej v Tichom oceáne o 22:48 UTC odštartovala nosná raketa Zenit 3SL a na prechodovú dráhu ku geostacionárnej vyniesla americkú telekomunikačnú družicu XM-4. (Spaceflight Now)

- 28. október: Z čínskeho kozmodrómu Xichang o 16:20 UTC odštartovala nosná raketa CZ-3B a na prechodovú obežnú dráhu ku geostacionárnej vyniesla telekomunikačnú družicu SinoSat-2. (Xinhuanet.com)

- 26. október: Zo štartovacieho komplexu 17B na kozmodróme Cape Canaveral Air Force Station o 0:52 UTC odštartovala nosná raketa Delta 2 s dvoma družicami STEREO-A a STEREO-B určenými na pozorovanie Slnka. (Spaceflight Now)

- 23. október: Z čínskeho kozmodrómu Taiyuan o 23:34 UTC odštartovala nosná raketa CZ-4B a na polárnu obežnú dráhu vyniesla vedecké družice Shi Jian-6A a Shi Jian-6B (Xinhua.com)

- 23. október: Z kazašského kozmodrómu Bajkonur o 13:40:36 UTC odštartovala nosná raketa Sojuz-U so zásobovacou loďou Progress M-58 určenou pre ISS. (Spaceflight Now)

- 19. október: Z kazašského kozmodrómu Bajkonur o 16:28:13 UTC odštartovala nosná raketa Sojuz-2.1 a polárnu obežnú dráhu vyniesla európsku meteorologickú družicu MetOp-A. (Spaceflight Now)

- 13. október: Z juhoamerického kozmodrómu na Kourou o 20:56:07 UTC odštartovala nosná raketa Ariane 5 a na prechodovú obežnú dráhu ku geostacionárnej vyniesla telekomunikačné družice DirecTV-9S a Optus-D1 a japonskú technologickú družicu LDREX-2. (Spaceflight Now)

- 5. október: Holandskí astronómovia objavili pozostatky supernovy, ktorá vybuchla v roku 185 pred Kr. a existujú o nej najstaršie písomné záznamy. Pozorovania röntgenovým teleskopom Chandra ukázali, že týmito pozostatkami je oblak plynu označovaný RCW 86.

- 4. október: Nobelovu cenu za fyziku v roku 2006 získali John C. Mather a George Smoot, astrofyzici z NASA, za objavy v oblasti tmavej hmoty a anizotropie reliktového žiarenia.

## [úprava] 9/2006

- 29. september: Pristávací modul kozmickej lode Sojuz TMA-8 o 01:13 UTC pristál v kazašskej stepi. Na jeho palube sa nachádzali členovia Expedície 13 Pavel Vinogradov a Jeffrey Williams a prvá vesmírna turistka Anousheh Ansariová (Space.com)

- 25. september: Z kozmodrómu na Myse Canaveral o 18:50 UTC odštartovala nosná raketa Delta 2 a na eliptickú obežnú dráhu vyniesla GPS družicu GPS 2R-M2, ktorá sa na kruhovú dráhu dostane svojimi vlastnými motormi. (Spaceflight Now)

- 22. september: Z japonského kozmodrómu Uchinoura o 21:36 UTC odštartovala nosná raketa M-5 a na polárnu obežnú dráhu vyniesla astronomickú družicu Solar-B a dve menšie družice SSSAT a HITSAT. (Spaceflight Now)

- 21. september: Raketoplán Atlantis o 10:21 UTC hladko pristál v Kennedyho vesmírnom stredisku a ukončil tak úspešnú misiu STS-115. (Space.com)

- 18. september: Kozmická loď Sojuz TMA-9 odštartovala o 4:08 UTC pomocou rakety Sojuz-FG z kozmodrómu Bajkonur. K Medzinárodnej vesmírnej stanici vyniesla posádku Expedície 14 a prvú vesmírnu turistku Anousheh Ansariovú. (Spaceflight Now)

- 14. september: Vedci z Harvardovho-Smithsonianského centra pre astrofyziku oznámili objav nezvyčajne veľkej a ľahkej extrasolárnej planéty HAT-P-1b obiehajúcej hviezdu vzdialenú 450 svetelných rokov. (Space.com)

- 14. september: Z kazašského kozmodrómu Bajkonur o 13:41 UTC odštartovala nosná raketa Sojuz-U a na nízku obežnú dráhu vyniesla vojenskú fotoprieskumnú družicu Kosmos 2420 typu Don s návratovými púzdrami. (Spaceflight Now)

- 13. september: Po viac ako polročnej korekcii obežnej dráhy sa sonda Mars Reconnaissance Orbiter usadila na plánovanej dráhe okolo planéty Mars. Aby mohla sonda začať svoju misiu, musí ešte vysunúť anténu a odstrániť krytky zo šošoviek inštalovaných kamier. Predpokladá sa, že fotografovanie povrchu začne v novembri. (Space.com)

- 12. september: Z čínskeho kozmodrómu Xichang o 16:02 UTC odštartovala nosná raketa CZ-3A a na prechodovú obežnú dráhu k geostacionárnej vyniesla vojenskú telekomunikačnú družicu Zhongxing-22A. (Xinhuanet.com)

- 11. september: Po tom ako astronómovia na kongrese v Prahe vylúčili Pluto z planét slnečnej sústavy, pridelili mu aj katalógové číslo 134340 v evidencii planétok. Najväčšia trpasličia planéta 2003 UB313 dostala definitívne označenie 136199 Eris. (Space.com)

- 11. september: Z japonského kozmodrómu Tanegašima o 4:35 UTC odštartovala nosná raketa H-2A a na obežnú dráhu vyniesla špionážnu družicu IGS-3a. (Spaceflight Now)

- 9. september: Zo štartovacej rampy 39b Kennedyho vesmírneho strediska na Floride o 15:14:55 UTC odštartoval raketoplán Atlantis so šiestimi astronautmi na palube. Cieľom jeho misie STS-115 je pripojiť k ISS dva nové panely fotovoltaických článkov. (Space.com)

- 9. september: Z čínskeho kozmodrómu Jiuquan o 1:15 UTC odštartovala nosná raketa CZ-2C a na obežnú dráhu vyniesla vedeckú družicu Shijian-8. (Spaceflight Now)

- 7. september: okolo 20:05 letného stredoeurópskeho času vstúpi Mesiac do polotieňa Zeme, čím sa začne čiastočné zatmenie Mesiaca pozorovateľné z územia Slovenska. Čiastočné zatmenie sa skončí približne o 21:36.

- 3. september: Plánovaným dopadom na povrch Mesiaca sa skončila trojročná misia európskej sondy SMART-1. Sonda o 05:42:22 UTC vytvorila impaktný kráter pozorovateľný pozemskými ďalekohľadmi. (Space.com)

## [úprava] 8/2006

- 30. august: Sonda Mars Reconnaissance Orbiter veľkým zážihom úspešne ukončila fázu aero-breakingu. Na získanie plánovanej obežnej dráhy okolo Marsu jej ostávajú dve menšie korekcie, ktoré budú vykonané v najbližších dňoch. (Space.com)

- 24. august: Na medzinárodnom astronomickom kongrese, ktorý sa konal v Prahe, astronómovia rozhodli vyradiť Pluto spomedzi planét slnečnej sústavy a zaradiť ho medzi novodefinované trpaslíčie planéty. Slnečná sústava sa teda skladá iba z ôsmych planét. (Space.com)

- 22. august: Z plávajúcej plošiny Odyssey ukotvenej v Tichom oceáne o 3:27 UTC odštartovala nosná raketa Zenit 3SL a na prechodovú dráhu ku geostacionárnej vyniesla juhokórejskú telekomunikačnú družicu Koreasat-5. (Spaceflight Now)

- 16. august: NASA určila štart raketoplánu Atlantis pre misiu STS-115 na 27. augusta 2006. (Space.com)

- 11. august: Z kozmodrómu Kourou o 22:15 UTC odštartovala nosná raketa Ariane 5 a na prechodovú obežnú dráhu vyniesla telekomunikačnú družicu JCSat-10 a vojenskú telekomunikačnú družicu Syracuse-3B. (Space.com)

- 4. august: O 21:48 UTC odštartovala nosná raketa Proton-M a na obežnú dráhu vyniesla telekomunikačnú družicu Hot Bird 8. (Space.com)

- 3. august: Kozmonauti Jeff Williams a Thomas Reiter uskutočnili skoro šesťhodinový výstup do otvoreného priestoru z kozmickej stanice ISS. (Space.com)

## [úprava] 7/2006

- 28. júl: Pri prelete sondy Cassini nad Saturnovým mesiacom Titanom 22. júla vedci zaznamenali niekoľko jazier z metánu a pravdepodobne etánu v blízkosti severného pólu. (Space.com)

- 28. júl: Z kozmodrómu Pleseck o 07:05 UTC odštartovala nosná raketa Rokot a na kruhovú obežnú dráhu vyniesla juhokórejskú družicu KOMPSAT-2. (Spaceflight Now)

- 26. júl: Z kozmodrómu Bajkonur o 20:45 UTC odštartovala nosná raketa Dnepr, ktorá mala na obežnú dráhu vyniesť bieloruskú družicu BelKA a ďalších 17 mikrodružíc. Raketa však mala už po 74 sekundách problémy s prvým stupňom, ktorý bol následne vypnutý a raketa aj s družicami sa nekontrolovateľne zrútila do mora. (Spaceflight Now)

- 21. júl: Z kozmodrómu Pleseck o 04:20 UTC odštartovala štvorstupňová raketa Molnija-M a na pretiahnutú eliptickú obežnú dráhu vyniesla špionážnu družicu Kosmos 2422. (Spaceflight Now)

- 17. júl: Raketoplán Discovery o 15:14 UTC po 13 dennej misii úspešne pristál na pristávacej dráhe Kennedyho vesmírneho strediska na Floride. (Space.com)

- 12. júl: Z ruskej raketovej základne Jasnyj sa o 14:53:30 UTC uskutočnil prvý štart kozmickej rakety. Nosná raketa Dnepr 1 na obežnú dráhu vyniesla nafukovací modul Genesis PF-1 - zmenšený modul budúcej súkromnej vesmírnej stanice (hotelu), ktorú by mala prevádzkovať spoločnosť Bigelow Aerospace. (Space.com)

- 10. júl: Z kozmodrómu v Indii o 12:08 UTC odštartovala indická raketa GLSV a na prechodovú obežnú dráhu k geostacionárnej mala vyniesť indickú telekomunikačnú družicu INSAT-4C. Už tridsať sekúnd po štarte však došlo k poruche jedného z motorov a raketa musela byť po minúte zničená. (SpaceFlightNow.com)

- 4. júl: Zo štartovacej rampy 39b Kennedyho vesmírneho strediska na Floride o 18:37:55 UTC odštartoval raketoplán Discovery so siedmymi astronautmi na palube. Cieľom jeho misie STS-121 je priviesť zásoby a nového astronauta na ISS a otestovať nové bezpečnosné prvky raketoplánu. (Space.com)

## [úprava] 6/2006

- 28. jún: Z kozmodrómu Vandenberg v Kalifornii o 03:33 UTC odštartovala raketa Delta 4 v konfigurácii M+ a na obežnú dráhu vyniesla vojenskú družicu USA-190 (NRO L-22). (Space.com)

- 26. jún: V pondelok 3. júla preletí okolo Zeme približne vo vzdialenosti Mesiaca planétka 2004 XP14, ktorej priemer sa odhaduje na 1 km.. (Space.com)

- 25. jún: Z kozmodrómu Bajkonur o 04:00 UTC odštartovala raketa Ciklon-2 a na nízku obežnú dráhu vyniesla vojenskú družicu Kosmos 2421 určenú na prieskum oceánov. (Spaceflight Now)

- 24. jún: Z kozmodrómu Bajkonur o 15:08:18 UTC odštartovala raketa Sojuz-U s nákladnou kozmickou loďou Progress M-57, ktorá sa 26. júna o 16:25 UTC spojina s Medzinárodnou kozmickou stanicou a dopravila na ňu viac ako 2,5 ton zásob. (Space.com)

- 23. jún: Už od pondelka 19. júna nepracuje jeden z hlavných fotoaparátov Hubblovho teleskopu. (Space.com)

- 22. jún: Dva nové mesiace planéty Pluto objavené Hubblovým teleskopom v roku 2005 dostali od Medzinárodnej astronomickej únie nové mená: Nix a Hydra. (Space.com)

- 21. jún: Z rampy SLC-17A na kozmodróme Kennedyho vesmírneho stredisko o 22:15 UTC odštartovala nosná raketa Delta 2 verzia 7925 a na prechodovú dráhu vyniesla dve technologické minidružice MiTEx-A a MiTEx-B. (Spacefilght Now)

- 18. jún: Z plávajúcej plošiny Odyssey ukotvenej v Tichom oceáne o 7:50 UTC odštartovala nosná raketa Zenit 3SL a na prechodovú dráhu ku geostacionárnej vyniesla telekomunikačnú družicu Galaxy-16. (SpaceDaily Express)

- 17. jún: NASA určila štart misie STS-121 raketoplánu Discovery na 1. júla 2006. (Space.com)

- 17. jún: Z kozmodrómu Bajkonur o 22:44 UTC odštartovala nosná raketa Proton K a na geostacionárnu obežnú dráhu vyniesla prvú kazašskú družicu KazSat-1, určenú na telekomunikačné účely. (SpaceDaily Express)

- 16. jún: Astronómovia z havajského observatória Gemini a vedci z Inštitútu zemského magnetizmu oznámili objav troch planétok tzv. Trójanov, ktoré zdieľajú dráhu planéty Neptún. (SpaceDaily.com)

- 15. jún: Z kozmodrómu Bajkonur o 08:00 UTC odštartovala nosná raketa Sojuz U a na nízku obežnú dráhu vyniesla družicu Resurs-DK1 určenú na diaľkový prieskum Zeme. (SpaceFlightNow.com)

- 13. jún: Počas svojej cesty za planétou Pluto preletela sonda New Horizons vo vzdialenosti 104 000 km okolo malej nepomenovanej planétky 2002 JF56, čo riadiacemu stredisku umožnilo otestovať niektoré systémy na palube sondy.

- 2. jún: Vedci pomocou družice GRACE objavili v Antarktíde impaktný kráter široký približne 400 km a starý asi 250 miliónov rokov. (SpaceRef.com)

- 1. jún: Údaje z amerických sond Voyager 1 a 2, ktoré po 27 rokoch opúšťajú slnečnú sústavu, podľa Waltera Cruttendena z Výskumného ústavu dvojhviezd nasvedčujú, že Slnko má hviezdneho sprievodcu, ktorého gravitácia ovplyvňuje dráhu pohybu slnečnej sústavy Mliečnou cestou. (SpaceDaily.com)

## [úprava] 5/2006

- 28. máj: Vozidlám misie Mars Exploration Rover bol nahraný nový softvér, ktorý im dovoľuje automatické nájdenie a fotografovanie mrakov, prašných vírov a iných zaujímavých fenoménov. (BBC)

- 27. máj: Z kozmodrómu Kourou vo Francúzskej Guyane o 22:10 UTC odštartovala nosná raketa Ariane 5 a na obežnú dráhu vyniesla komunikačné družice Satmex 6 a Thaicom 6. Bol to štart s doposiaľ najťažším nákladom pre tento typ nosnej rakety (Space.com)

- 26. máj: Z ruskej atómovej ponorky Jekaterinburg, ktorá sa nachádzala pod hladinou Barentsovho mora o 18:50 UTC odštartovala trojstupňová nosná raketa Štil 1 a na obežnú dráhu vyniesla družicu COMPASS-2. (SpaceDaily.com)

- 24. máj: Z kozmodrómu na myse Canaveral o 22:11 UTC odštartovala nosná raketa Delta 4 a na prechodovú obežnú dráhu ku geostacionárnej vyniesla meteorologickú družicu GOES-N. Štart sa uskutočnil s ročným oneskorením kvôli problémom na nosnej rakete aj na družici a stávke zamestnancov Boeingu. (Space.com)

- 17. máj: Tri nové planéty približne vo veľkosti Neptúna boli objavené pri hviezde podobnej Slnku vzdialenej iba 41 svetelných rokov v súzvezdí Korma. Objav uskutočnený pomocou veľmi presného spektrografu pri 3,6 metrovom ďalekohľade v Európskom južnom observatóriu v Čile je prvým objavom planetárneho systému s planétami vo veľkosti Neptúna. (Space.com)

- 10. máj: Podľa novej teórie bol Neptúnov mesiac Triton pôvodne súčasťou dvojplanétky obiehajúcej kolo Slnka. Planéta Neptún ho zachytila, pričom druhú časť systému odhodila do priestoru. Tento nový model by vysvetľoval nezvyčajnú obežnú dráhu tohto mesiaca. (Space.com)

- 9. máj: Astronomické stredisko Sloan Digital Sky Survey (SDSS-II) oznámilo objav dvoch trpaslíčích galaxií bezprostredne susediacich s našou Mliečnou dráhou. Prvá sa nachádza v súhvezdí Poľovné psy a druhá v súhvezdí Pastier. Obidve galaxie sú vzdialené okolo 640 000 ly. (SpaceRef.com)

- 4. máj: Na fotografiách Saturnovho mesiaca Titan sondy Cassini vedci objavili duny podobné pieskovým dunám na Sahare. Tieto sú však pravdepodobne zložené z drobných čiastočiek stuhnutého metánu. (Space.com)

- 3. máj: Z ruského kozmodrómu Pleseck o 17:38 UTC odštartovala nosná raketa Sojuz-U a na nízku obežnú dráhu vyniesla vojenskú prieskumnú družicu Kosmos 2420. (SpaceflightNow.com)

## [úprava] 4/2006

- 28. apríl: Z kozmodrómu Vandenberg v Kalifornii o 10:02:16 UTC odštartovala nosná raketa Delta 2 a na obežnú dráhu vyniesla dve družice CloudSat a CALIPSO určené na sledovanie oblačnosti. (Space.com)

- 26. apríl: Z čínskeho kozmodrómu Tchaj-jüan o 22:47 UTC odštartovala trojstupňová nosná raketa Čchang Čeng 4B a na polárnu dráhu vyniesla družicu diaľkového prieskumu č.1. (SpaceflightNow.com)

- 26. apríl: Z ruského kozmodrómu Svobodnyj o 16:46 UTC odštartovala štvorstupňová nosná raketa Start-1 a na kruhovú heliosynchrónnu dráhu vyniesla izraelsku špionážnu družicu EROS-B.(Space.com)

- 24. apríl: Z kozmodrómu Bajkonur o 16:03:24 UTC odštartovala raketa Sojuz-U s nákladnou kozmickou loďou Progress M-56, ktorá sa 26. apríla o 17:41 UTC spojina s Medzinárodnou kozmickou stanicou a dopravila na ňu viac ako 2,5 ton zásob. (Space.com)

- 21. apríl: Vedci ESA v časopise Science publikovali analýzy dát sondy Mars Express, ktoré navrhjú tri geologické obdobia na Marse, nazvané phyllosian, theiikian a siderikian. Iba prvé obdobie (pred 4,5 až 4,2 miliardami rokov) mohlo byť priaznivé pre život na tejto planéte. (SpaceRef.com)

- 20. apríl: Pokus zvýšiť obežnú dráhu ISS bol zrušený, keď zlyhalo nastavenie správnej konfigurácie pre raketový motor. (AFP/YahooNews)

- 20. apríl: Z kozmodrómu na myse Canaveral o 20:27:00 UTC odštartovala raketa Atlas 5 a prechodovú dráhu ku geostacionárnej vyniesla družicu Astra-1KR. (SpaceDaily.com)

- 19. apríl: Vedci NASA publikovali výsledky prvej úspešnej podrobnej počítačovej simulácie zlúčenia dvoch čiernych dier. Model bude použitý na predpovedanie signálov v gravitačno-radiačných observatóriách. (BBC)

- 15. apríl: Z kozmodrómu Vandenberg v Kalifornii o 1:40:00 UTC odštartovala raketa Minotaur a na obežnú dráhu vyniesla šesticu mikrodružíc COSMIC (FORMOSAT-3). (Space.com)

- 13. apríl: Z plávajúcej plošiny Odyssey, ukotvenej na rovníku na 154° západnej dĺžky v Tichom oceáne, o 0:29:59 UTC odštartovala raketa Zenit 3SL a na prechodovú dráhu ku geostacionárnej vyniesla japonskú telekomunikačnú družicu JCSAT 9. (Space.com)

- 11. apríl: Pozorovania Hubblovým teleskopom z 9. a 10. decembra 2005 určili priemer potenciálnej desiatej planéty 2003 UB313 na 2400 km s toleranciou 100 km, takže je menšia ako sa pôvodne predpokladalo a je len o trochu väčšia ako Pluto. (SpaceRef.com)

- 11. apríl: Európska sonda Venus Express úspešne vstúpila na obežnú dráhu okolo Venuše, kde ju po niekoľkých týždňoch príprav čaká 16 mesačná základná misia štúdia planéty a jej atmosféry. (Space.com)

- 8. apríl: Pristávací modul lode Sojuz TMA-7 s posádkou Expedície 12 Medzinárodnej kozmickej stanice (ISS) a prvým brazílskym kozmonautom bezpečne pristál o 23:48 UTC v kazašskej stepi. (Space.com)

- 6. apríl: Nedávno objavený prstenec planéty Urán je jasne modrý. Urán sa tým stáva druhou planétou s takýmto prstencom. Podobný prstenec má Saturn. (Space.com)

- 4. apríl: Výskumníci publikovali röntgenové snímky vyhotovené experimentom Swift v rámci misie sondy Deep Impact pri kométe Tempel 1. Snímky odhalili, že z kométy po mnoho dní vytryskovali veľké množstvá materiálu. (BBC)

## [úprava] 3/2006

- 30. marec: Kozmická loď Sojuz TMA-8 odštartovala o 2:30 UTC pomocou rakety Sojuz-FG z kozmodrómu Bajkonur. K Medzinárodnej vesmírnej stanici vyniesla posádku Expedície 13 a prvého brazílskeho kozmonauta Marcosa Pontesa. (Space.com)

- 27. marec: NASA prehodnotila svoje rozhodnutie a obnovila misiu Dawn k planétkam Hlavného pásma. (AP/YahooNews)

- 24. marec: Z atolu Kwajalein o 22:50 UTC odštartovala k svojmu prvému letu raketa Falcon-1 spoločnosti SpaceX. Po sérii porúch raketa dopadla 41 sekúnd po štarte do mora vo vzdialenosti asi 100 m od miesta štartu. Družica, ktorú mala raketa vyniesť dopadla skoro neporušená do blízkej dielne. (SpaceRef.com)

- 24. marec: Tri ľadové kométy v Pásme planétok objavili astronómovia z Univerzity na Havaji. Podobné kométy, podľa nich, mohli byť zdrojom vody na Zemi. (Space.com)

- 22. marec: Nosná raketa Pegasus XL vypustená z lietadla L-1011 o 14:03 UTC vyniesla na obežnú dráhu tri mikrosatelity v rámci NASA programu Space Technology 5. (Space.com)

- 16. marec: Vedecký tím okolo družice WMAP publikoval prvé merania polarizácie kozmického mikrovlnného reliktového žiarenia, ktoré by mali pomôcť modelovať udalosti tesne po Veľkom tresku. (SpaceRef.com)

- 14. marec: Použijúc efekt gravitačnej šošovky, astronómovia objavili extrasolárnu planétu vo vzdialenosti 9 000 ly s veľkosťou asi 13 krát väčšou ako Zem. (BBC)

- 13. marec: Vedci z misie Stardust oznámili, že vo vzorkách z kométy 81P/Wild objavili minerál olivín, ktorý spolu s ďalšími minerálmi vzniká iba v prostredí s vysokou teplotou. (Spaceflight Now)

- 13. marec: Google sprístupnil stránku mars.google.com, ktorá prezentuje mapu planéty Mars z dát získaných z Arizona State University. (SpaceRef.com)

- 11. marec: Nosná raketa Ariane-5 ECA o 22:33 UTC úspešne odštartovala z kozmodrómu Kourou a vyniesla na obežnú dráhu španielsku vojenskú telekomunikačnú družicu Spainsat a telekomunikačnú družicu Hot Bird 7A. (Space.com)

- 10. marec: Sonda Mars Reconnaissance Orbiter po brzdiacom manévri trvajúcom 27 minút úspešne vstúpila na obežnú dráhu okolo planéty Mars. (Space.com)

- 9. marec: Sonda Cassini objavila známky vody v tekutom stave na Saturnovom mesiaci Enceladus. Nachádzať by sa mala tesne (~10 m) pod povrchom. (Space.com)

- 8. marec: Tri vedecké tímy publikovali svoje analýzy zdroja gama záblesku GRB 050904 v časpise Nature. Jeho vzdialenosť bola odhadnutá na 12,8 miliardy svetelných rokov, čo ho robí najvzdialenejším GRB (gama ray burst) objektom. (Reuters/YahooNews)

- 7. marec: JAXA oznámila, že sa jej podarilo nadviazať spojenie so sondou Hayabusa, ktorá sa teraz nachádza v blízkosti planétky 25143 Itokawa. (AP/YahooNews)

- 6. marec: Vôbec po prvýkrát vedci NASA prepovedali nasledujúci cyklus slnečných erupcií. Mal by sa začať koncom roka 2007 alebo na začiatku roka 2008 a mal by byť o 30 a ž 50 % silnejší ako práve skončený cyklus, ktorý mal vrchol v roku 2001. (AP/YahooNews)

- 3. marec: Vedci objavili zatiaľ najväčší impaktný kráter na Sahare v Egypte. So svojimi 31 kilometrami je skoro dvakrát väčší ako druhý najväčší saharský kráter. (Space.com)

- 3. marec: V atmosfére planéty Jupiter sa objavila nová červená škvrna, o polovicu menšia ako známa Veľká červená škvrna. (Space.com)

- 2. marec: NASA zrušila misiu Dawn, ktorej sonda mala navštíviť dve planétky v Hlavnom pásme planétok. (SpaceRef.com)

- 1. marec: Planétka 2004 VD17 získala stupeň 2 na Turínskej stupnici a stala sa tak objektom s najvyšším stupňom na tejto stupnici. (SpaceRef.com)

## [úprava] 2/2006

- 28. február: Ruskej nosnej rakete Proton M sa nepodarilo vyniesť satelit ARABSAT-4A na geostacionárnu dráhu. Štart sa uskutočnil o 20:10 UTC z kozmodrómu Bajkonur a chyba bola v predčasnom ukončení zážihu posledného stupňa. (Space.com)

- 28. február: Vedci okolo HST publikovali doteraz najväčšiu a najpodrobnejšiu snímku, ktorú tento teleskop vyprodukoval. Je v rozlíšení 16 000 na 12 000 pixelov a zobrazuje galaxiu Veterník (Messier 101). (SpaceRef.com)

- 28. február: Európsky Very Large Telescope v Čile sledoval umelú "hviezdu" vytvorenú laserovým lúčom v horných vrstvách atmosféry, aby nastavil adaptívnu optiku na neskoršiu elimináciu škvŕn zapríčinených atmosférou. (BBC)

- 24. február: Astronómovia monitorujú explóziu gamma žiarenia, označenú GRB 060218, ktorá trvala mimoriadne dlho (okolo 33 minút). Aj vo viditeľnom svetle sa objekt zjasňuje a je veľká pravdepodobnosť, že ide o supernovu, ktorá bude viditeľná, čo je po prvýkrát, keď bola takáto postupnosť zaznamenaná. (Space.com)

- 24. február: Európska vesmírna agentúra súhlasila s postavením sondy CryoSat-2, náhradnej sondy po strate prvej sondy CryoSat. (BBC)

- 21. február: Z japonského kozmodrómu Učinoura o 21:28:02 UTC odštartovala nosná raketa M-5 a s astronomickou družicou Akari a nanodružicou CUTE-1.7 SpaceFlightNow.com.

- 18. február: Z japonského kozmodrómu Tanegašima o 6:26 UTC odštartovala nosná raketa H-2A s multifunkčnou umelou družicou MTSAT-2, ktorá má pomôcť riadeniu letovej prevádzky nad východnou Áziou a snímkovať v infračervenom a viditeľnom spektre pre meteorologické účely (Space.com).

- 15. február: Z plávajúcej plošiny Odyssey ukotvenej v Tichom oceáne o 23:35 UTC odštartovala raketa Zenit 3SL a vyniesla na geostacionárnu dráhu komunikačnú družicu EchoStar X [(Space.com)].

- 15. február: Výskumníci sledujú gigantickú búrku na Saturne, ktorej blesky sú tisíckrát silnejšie ako na Zemi. Sonda Cassini prvýkrát búrku zaznamenala 23. januára (Space.com).

- 13. február: Astronómovia z National Radio Astronomy Observatory objavili dva protichodne rotujúce protoplanetárne disky pri mladej hviezde. To môže v budúcnosti viesť k hviezdnej sústave s planétami, ktoré obiehajú okolo materskej hviezdy protichodne. (Space.com)

- 13. február: Marťanské vozidlo Spirit dosiahlo miesto v Columbia Hills na Marse zvané Home Plate. Vedci sa snažia porozumieť pôvodu a geologickému zloženiu veľkých kameňov rozložených na planine. (AP/YahooNews)

- 8. február: Meteorit Nakhla vyvolal ďalšiu diskusiu (po ALH84001) o možnom biologickom pôvode niektorých čŕt nájdených v meteoritoch z Marsu. (BBC)

- 3. február: Počas výstupu do otvoreného kozmického priestoru bol z ISS "vyhodený" SuitSat, skafander s vysielačkou vo vnútri. (AP/YahooNews)

- 1. február: Štúdia publikovaná v časopise Nature potvrdila, že planétka 2003 UB313 je s priemerom okolo 3000 km väčšia ako planéta Pluto. (BBC)

## [úprava] 1/2006

- 30. január: Viac ako dvesto rokov sa predpokladalo, že väčšina hviezd v našej galaxii sú dvojhviezdy. Najnovšie štúdie však ukazujú, že naopak väčšina hviezd vznikla aj ostala bez hviezdneho spoločníka. (Space.com)

- 29. január: Americká NASA deaktivovala sondu Stardust, ktorá pred dvoma týždňami vypustila k Zemi kapsulu s prvými vzorkami prachu z kométy Wild 2. Táto deaktivácia umožní využitie sondy v budúcnosti pri prieskume zatiaľ neurčeného cieľa. (SpaceFlightNow.com)

- 25. január: Pomocou poľského experimentu opticko-gravitačnej šošovky bola objavená extrasolárna planéta, ktorá sa zatiaľ najviac podobá Zemi - ľadovokamenný svet OGLE-2005-BLG-390Lb 5 a pol krát väčší ako Zem, obiehajúci hviezdu vzdialenú 28 000 ly. Objav bol publikovaný v časopise Nature. (SpaceRef.com)

- 25. január: Vedci z Goddardovho inštitútu vesmírnych štúdií oznámili, že podľa ich odhadov bol rok 2005 najteplejším v histórii meraní teplôt od roku 1800. (AP/YahooNews)

- 24. január: V časopise Science bola publikovaná analýza atmosféry Titanu pomocou počítačovej simulácie. Dôležitým výsledkom bolo vysvetlenie mrakov pozorovaných na 40° južnej šírky. (SpaceRef.com)

- 24. január: Z japonského kozmodrómu Tanegašima o 1:33 UTC odštartovala nosná raketa H-2A s umelou družicou Daichi určenou na diaľkový prieskum Zeme.

- 21. január: NASA kvôli prekročeniu rozpočtu a technickým problémom pozastavila práce na misii Dawn k planétkam a na neurčito odložila jej štart. (AP/YahooNews)

- 21. január: Umelá družica IMAGE ukončila svoju činnosť po šiestich rokoch mapovania magnetického poľa Zeme. Opetátori už v decembri 2005 zistili poškodené napájanie. (AP/YahooNews)

- 19. január: Kozmická sonda New Horizons o 19:00 UTC odštartovala svoju skoro desaťročnú cestu k planéte Pluto. Na medziplanetárnu dráhu ju z kozmodómu East Test Range vyniesla nosná raketa Atlas.

- 15. január: Pristávacie púzdro kozmickej sondy Stardust o 10:10 UTC úspešne pristálo v predpokladanej oblasti v štáte Utah. (Space.com)

- 13. január: Navigačná družica Giove-A poslala prvé signály z výšky 23 000 km do pozemného riadiaceho strediska. (BBC)

- 12. január: Na základe najnovších detailných záberov Hubblovho teleskopu vedci odhalili, že Hmlovina Orión je hviezdnym životom prekypujúcim miestom, plným rodiacich sa hviezd a rozsiahlych vesmírnych kaňonov plynu a prachu. (SpaceFlightNow.com)

- 10. január: Hubblov vesmírny ďalekohľad zachytil prvý záber kozmického objektu, o ktorého existencii sa už predtým vedelo, ale nikdy doteraz sa nepodarilo získať jeho snímku - malého spoločníka hviezdy Polárky. (SpaceDaily.com)

- 5. január: Nemeckí astronómovia z ústavu Maxa Plancka v spolupráci s Goddardovým centrom pre kozmické lety NASA dospeli k odhadu, že ročne vznikne v našej Mliečnej dráhe šesť nových hviezd. (Space.com)

- 5. január: Po trinástich rokoch (namiesto plánovaných piatich) pre technické problémy ukončila činnosť družica TOPEX/Poseidon, ktorá slúžila na monitorovanie oceánov. (SpaceRef.com)

- 4. január: Dve nezávislé pozorovania zákrytu hviezdy mesiacom Pluta Cháronom z júla 2005 spresnili jeho polomer na 604 až 606 km a hustotu na 1710 až 1720 kg/m3 a potvrdili, že mesiac nemá atmosféru. (Space.com)

Zdroj: "http://sk.wikipedia.org../../../n/o/v/Astron%C3%B3mia%7ENovinky_%282006%29_d7f1.html"

Kategória: Archív Wikipédie

##### Views

- Článok
- Diskusia
- Aktuálna verzia

##### Hľadaj